***Усамљени Емил***

***Поздрав од орангутана из Шенбруна***

Као што смо већ у претходном броју објавили, најпопуларнији становник Куће мајмуна Зоолошког врта Шенбрун, одрасли орангутан Емил, напустио нас је у једанаестој години након тешке и дуге болести. Човеколики мајмун Емил, пореклом са Суматре, био је најскупљи и најпопуларнији становник реновиране Куће мајмуна, отворене пре осам година, чија је обнова коштала 350.000 шилинга. Пространи кавез са стакленом фасадом привлачио је посетиоце одмах на уласку у зоо врт.

Емил је дошао у зоолошки врт на Божћ 1927. године. Био је кућни љубимац господина Суботића, српског државног службеника из Марбурга, који је због премештаја у служби морао да прода Емила зоо врту. У складу са сезоном, млади Емил појавио се у пуном зимском издању: са два пара панталона, с вуненом капом, умотан у капут свог господара. Емил се одмах опустио у свом новом дому, с лоптицом за тенис и уз дрвеног коњића за љуљање, који је, наравно, веома брзо претрпео непоправљиву штету. У посебним приликама чувари су га водили и у шетњу кроз зоолошки врт. Међутим, ако би био неваљао, претили би му доласком оџачара, што је за њега било застрашујуће и одмах би поправио понашање.

У Емиловом случају се може употребити Шопенхауерова реченица: "У животињи постоји нешто слично људској интелигенцији, у коју нико, ко је и сам има, не може посумњати." У то су се уверили и стални посетиоци, а посебно особље зоо врта, јер, када би се познато лице приближило кавезу, Емил, иако свестан своје величине, покушао би да се провуче кроз ограду како би поздравио придошлицу пољупцем. Његови срдачни пољупци били су пуни радости попут живахне орангутан-бебе, с напућеним уснама и искеженим зубима, који, упркос величини и оштрини, никоме нису наудили, чак ни стражарима који би му прилазили веома близу. Када је био добро расположен, загрлио би чуваре својим дугим рукама, које су биле довољно јаке да савију и дебелу гвоздену шипку, али са драгим познаницима поступао је нежно као с најфинијим порцеланом.

Директор проф. др Ото Антонијус и инспектор Рааб, који су прошли обуку искусног бившег директора Алојза Крауса – пратиоца чувене аустријске експедиције Новара, преузели су одговорност око припреме специјалног јеловника за мајмуна: у посла седам ујутро добијао је какао у млеку и тост; у пола два поподне, говеђу супу или супу од риже, Тафелшпиц, кувани кромпир у сланој води, сутлијаш, компот; у пет сати кашу или пиринач у млеку, кафу или какао; за десерт смокве, датуље, рогач и, након сваког оброка, кашику Офнер црног вина.

Међутим, упркос свим напорима, бризи и нези, Емил је често био нерасположен. Поготово зими, када би се завукао испод свог покривача и само погледом комуницирао са особљем зоолошког врта. Иако се доктор Ширл предано посветио побољшању његовог здравља, Емил је временом све чеће испољавао људске особине. Меланхолија, губитак интереса, били су заправо резултат његове усамљености и недостатка женке. Више га нису интересовале активности у којима је раније уживао, љуљање на коњићу и лоптице из детињства.

А сада, на почетку једанаесте године боравка у Зоолошком врту Шенбрун, Емил ће наставити свој живот као музејски примерак.

[ *Kleine Volks-Zeitung*, бр. 25, среда, 26. јануар 1938, стр. 6; изворни наслов: *Der einsame "Emil", des Schönbrunner Orang-Utan* ]